Temeljem članka 14. Zakona o proračunu („NN“ broj 87/08, 136/12 i 15/15) i članka 25. Statuta Općine Promina (Službeni vjesnik Šibensko-kninske županije, broj 02/18, 07/18), Općinsko vijeće Općine Promina, na svojoj 11. sjednici, održanoj dana 30. studenog 2018. godine donosi

**O D L U K U**

**o izvršavanju Proračuna Općine Promina za 2019. godinu**

**I. OPĆE ODREDBE**

**Članak 1.**

Ovom Odlukom uređuje se struktura prihoda i primitaka, te rashoda i izdataka Proračuna Općine Promina za 2019. godinu (dalje u tekstu: Proračun), njegovo izvršavanje, opseg zaduživanja i jamstava Općine, upravljanje financijskom i nefinancijskom imovinom, korištenje namjenskih prihoda i primitaka, korištenje vlastitih prihoda, prava i obaveze proračunskih korisnika, ovlasti tijela općine te druga pitanja u vezi s izvršavanjem Proračuna.

**Članak 2.**

Proračun se donosi i izvršava u skladu s načelima jedinstva i točnosti, uravnoteženosti, načela jedne godine, obračunske jedinice, univerzalnosti, specifikacije, dobrog financijskog upravljanja i transparentnosti.

Proračun i proračunski korisnici obvezno primjenjuju odredbe Zakona o proračunu koje se odnose na primjenu proračunskog računovodstva, izradu financijskih planova, upravljanje novčanim sredstvima, zaduživanje i davanje jamstava, izvještavanje, te nadzor nad poslovanjem i korištenjem proračunskih sredstava.

**II. STRUKTURA PRORAČUNA**

**Članak 3.**

Proračun se sastoji od općeg i posebnog dijela, projekcija te plana razvojnih programa.

Opći dio Proračuna sastoji se od Računa prihoda i rashoda i Računa financiranja.

U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine, prema ekonomskoj klasifikaciji.

U prihodima su iskazani prihodi od poreza, prihodi od pomoći, prihodi od imovine, prihodi od pristojbi i naknada, prihodi po posebnim propisima, prihodi od donacija, ostali prihodi i prihodi od prodaje nefinancijske imovine.

Iz prihoda se financiraju rashodi utvrđeni na razini Općine, a sukladno važećim propisima.

U rashodima su iskazani rashodi za zaposlene, materijalni, financijski rashodi, subvencije, pomoći, naknade građanima i kućanstvima, ostali rashodi te rashodi za nabavu nefinancijske imovine.

U računu financiranja iskazuju se primici od financijske imovine i zaduživanja, te izdaci za financijsku imovinu i otplatu zajmova i kredita.

Posebni dio Proračuna sastoji se od plana rashoda i izdataka iskazanih po klasifikacijama i izvorima financiranja, raspoređenih u programe koji se sastoje od aktivnosti i projekata.

Plan razvojnih programa izrađuje se za trogodišnje razdoblje i sadrži ciljeve i prioritete razvoja Općine utvrđene planskim dokumentima, povezane s programskom i organizacijskom klasifikacijom Proračuna.

Prihodi, primitci, rashodi i izdaci Proračuna iskazani su prema proračunskim klasifikacijama te izvorima financiranja.

**III. IZVRŠAVANJE PRORAČUNA**

**Članak 4.**

Proračun Općine planira se i izvršava kroz sustav lokalne riznice putem jedinstvenog računa Proračuna preko kojeg se obavljaju sve financijske transakcije Općine.

Za planiranje i izvršavanje Proračuna odgovoran je općinski načelnik i to

- za potpunu i pravodobnu naplatu prihoda i primitaka i njihovo uplaćivanje u proračun,

- za namjensko izvršavanje svih rashoda i izdataka,

- za preuzimanje i verifikaciju obveza

- za izdavanje naloga za plaćanje na teret proračunskih sredstava

Općinski načelnik odgovoran je za zakonitost, svrhovitost, učinkovitost i za ekonomično i racionalno raspolaganje proračunskim sredstvima.

**Članak 5.**

Proračun se izvršava u skladu s raspoloživim sredstvima i dospjelim obvezama u razdoblju od 01. siječnja od 31. prosinca tekuće godine, za namjene utvrđene Proračunom i do visine utvrđene u Posebnom dijelu Proračuna.

Prihodi proračuna ubiru se i uplaćuju u Proračun u skladu sa zakonom ili drugim propisima, neovisno o visini prihoda planiranih u Proračunu.

Prihodi i primitci uplaćeni u Proračun do kraja tekuće godine, prihod su proračuna tekuće godine.

**Članak 6.**

Prijedlozi akata planiranja moraju sadržavati fiskalnu procjenu posljedica za Proračun iz koje mora biti razvidno povećavaju li se ili smanjuju prihodi ili rashodi Proračuna.

Ako aktivnosti i projekti za koje su sredstva osigurana u Proračunu nisu izvršeni do utvrđene visine, mogu se, do iznosa neutrošenih sredstava, izvršavati u sljedećoj godini temeljem odluke Općinskog načelnika.

Ako se tokom godine usvoje akti na osnovi kojih nastaju nove obveze za Proračun, sredstva će se osigurati rebalansom Proračuna, ili proračunom za sljedeću proračunsku godinu, u skladu s trogodišnjim fiskalnim projekcijama i mogućnostima.

**Članak 7.**

Namjenski prihodi i primici Proračuna su pomoći, donacije, prihodi za posebne namjene, prihodi od prodaje ili zamjene imovine u vlasništvu Općine, naknade s naslova osiguranja i namjenski primici od zaduživanja i prodaje dionica i udjela.

Prihodi i primici iz prethodnog stavka uplaćuju se u Proračun i koriste isključivo za namjene utvrđene planom.

**Članak 8.**

Namjenski prihodi iz članka 7. ove Odluke koji nisu iskorišteni u prethodnoj godini prenose se u proračun tekuće proračunske godine.

Ako su namjenski prihodi i primici uplaćeni u nižem opsegu nego što je iskazano u Proračunu, mogu se preuzeti i plaćati obveze samo u visini stvarno uplaćenih, odnosno raspoloživih sredstava.

Uplaćene i prenesene, a neplanirane ili manje planirane pomoći, donacije i prihodi za posebne namjene i namjenski primici od zaduživanja mogu se izvršavati iznad iznosa utvrđenih Proračunom do visine uplaćenih odnosno prenesenih sredstava, te koristiti prema naknadno utvrđenim aktivnostima i/ili projektima uz prethodnu suglasnost Općinskog načelnika.

Za opseg prenesenih prihoda iz prethodnog stavka povećat će se plan Proračuna i financijski planovi proračunskih korisnika za tekuću godinu.

**Članak 9.**

Pogrešno ili više uplaćeni prihodi u Proračun vraćaju se uplatiteljima na teret tih prihoda.

Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna tekuće godine.

Rješenje o povratu sredstava donosi Jedinstveni upravni odjel na temelju dokumentiranog zahtjeva uplatitelja.

Ako se tijekom izvršavanja Proračuna utvrdi da su proračunska sredstva nepravilno korištena, zatražit će se njihov povrat.

Odluku o zahtjevu za povrat sredstava iz prethodnog stavka donosi Općinski načelnik.

**Članak 10.**

Proračunska sredstva planirana u Posebnom dijelu Proračuna unutar pojedinih razdjela, glava i programa za čije je izvršenje potrebno, polazeći od važećeg Računskog plana, razraditi analitiku na nižoj razini od podskupine (odjeljak i i osnovni račun) utvrđuje Općinski načelnik, polazeći od optimalnog izvršenja zadataka i načela ekonomičnosti i transparentnosti, u skladu s važećim propisima.

**Članak 11.**

Sredstva za rashode i izdatke raspoređuju se po proračunskim klasifikacijama za aktivnosti i programe tijela Općine.

Raspored sredstava za financiranje javnih potreba Općine odobrava se temeljem programa javnih potreba koje utvrđuje Općinsko vijeće.

Proračunska sredstva koja nisu analitički razrađena, odnosno kojima nije određen krajnji korisnik u Posebnom dijelu Proračuna, programu javnih potreba ili drugom aktu Općinskog vijeća raspoređuju se temeljem akta Općinskog načelnika, u skladu s važećim propisima.

U odlukama o dodjeli sredstava za donacije i pomoći na temelju provedenog javnog poziva za sufinanciranje javnih potreba utvrditi će se dinamika dodjele sredstava ovisno o visini ukupno odobrenih sredstava, obveza korisnika sredstava za namjensko trošenje sredstava, realizaciju ugovorenog programa te pravodobnu dostavu izvješća o utrošku doznačenih sredstava.

S udrugama, kao korisnicima proračunskih sredstava, obvezno se zaključuje pisani ugovor, bez obzira na iznos donacije.

Financiranje programa i aktivnosti udruga od interesa za Općinu obvezno se provodi sukladno važećim propisima kojima je regulirano poslovanje udruga.

Subvencije i potpore iz Proračuna ne mogu ostvariti pravne i fizičke osobe (ni članovi njihovog zajedničkog kućanstva) koji na dan podnošenja zahtjeva nisu podmirili sve dospjele obveze prema Općini, uključujući i obveze prema komunalnom društvu kojem je Općina osnivač. Podmirenje obveza dokazuje se plaćenim uplatnicama, odnosno potvrdom komunalnog društva.

**Članak 12.**

Općinski načelnik donosi Plan nabave za tekuću godinu. Plan, kao i njegove izmjene, objavljuje se na službenim web stranicama Općine i dostavlja Ministarstvu financija.

Postupak nabave roba, usluga i radova provodi se sukladno zakonu, podzakonskim propisima i internim aktima.

Za nabavu roba, usluga i radova na koje se primjenjuje Zakon o javnoj nabavi s izabranim ponuditeljem obavezno se sklapa ugovor. Ugovor potpisuje Općinski načelnik.

**Članak 13.**

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

Općinski načelnik obvezno potpisuje ispravu koja je temelj isplate nakon što pročelnik Jedinstvenog upravnog odjela i nadležni službenik Odjela provjeri pravni temelj i visinu obveze koja proizlazi iz knjigovodstvene isprave i njenu ispravnost potvrdi svojim potpisom.

**Članak 14.**

Za nepredviđene namjene, za koje u Proračunu nisu osigurana sredstva, ili za namjene za koje se tijekom godine pokaže da za njih nisu utvrđena dovoljna sredstva jer ih pri planiranju proračuna nije bilo moguće predvidjeti, kao i za financiranje rashoda nastalih pri otklanjanju posljedica elementarnih nepogoda, epidemija, ekološhih nesreća ili izvanrednih događaja i ostalih nepredvidivih nesreća, te za druge nepredviđene rashode tijekom godine koristit će se sredstva proračunske zalihe.

Sredstva proračunske zalihe iz stavka 1. ovog članka ne mogu se koristiti za pozajmljivanje.

Sredstva proračunske zalihe osiguravaju se Proračunom za 2019. god. u iznosu od 15.000,00 kn.

O korištenju sredstava proračunske zalihe odlučuje Općinski načelnik.

Općinski načelnik je obvezan izvijestiti Općinsko vijeće o korištenju proračunske zalihe u skladu s odredbama Zakona o proračunu.

Izvještaj o korištenju proračunske zalihe čini sastavni dio polugodišnjeg i godišnjeg izvještaja o izvršenju proračuna.

**Članak 15.**

Općina može preuzeti obveze na teret proračuna tekuće godine za namjene i do visine utvrđene tim proračunom, ako su za to ispunjeni svi zakonom i drugim propisima utvrđeni uvjeti, osim ako Zakonom o proračunu nije drugačije propisano.

Ograničenje iz stavka 1. ovog članka ne primjenjuje se na obveze preuzete na temelju projekata sufinanciranih iz sredstava Europske unije.

Općina može preuzeti obveze po investicijskim projektima tek nakon što, na način propisan Uredbom Vlade RH, provede stručno vrednovanje i ocjenu opravdanosti i učinkovitosti investicijskog projekta.

**Članak 16.**

Općinski načelnik može odobriti preraspodjelu sredstava unutar proračunskih stavki najviše do 5% rashoda i izdataka planiranih na proračunskoj stavci koja se umanjuje, a iznimno do 15%, ako se time osigurava povećanje sredstava nacionalnog učešća planiranih u proračunu za financiranje projekata koji se sufinanciraju iz sredstava Europske unije.

Proračunska sredstva ne mogu se preraspodijeliti između Računa prihoda i rashoda i Računa financiranja.

Općinski načelnik dužan je izvijestiti Općinsko vijeće o odobrenoj preraspodjeli sredstava u polugodišnjem i godišnjem izvještaju o izvršenju proračuna.

**Članak 17.**

Ako u tijeku proračunske godine dođe do znatnije neusklađenosti u ostvarivanju planiranih prihoda i/ili primitaka te rashoda i /ili izdataka tj. ako se zbog nastanka novih obveza za Proračun ili zbog promjena gospodarskih kretanja povećaju rashodi i/ili izdaci, odnosno smanje prihodi i/ili primici Proračuna, Općinski načelnik može, na prijedlog Jedinstvenog upravnog odjela, privremeno obustaviti izvršavanje pojedinih rashoda i/ili izdataka, ali najduže 45 dana, sukladno odredbi članka 43. Zakona o proračunu.

Ako se za vrijeme provođenja mjera privremene obustave izvršavanja općinskog proračuna proračun ne može uravnotežiti, Općinski načelnik mora, najkasnije u roku 15 dana prije isteka roka za privremenu obustavu izvršavanja proračuna, predložiti njegove izmjene i dopune.

Izmjenama i dopunama općinskog proračuna iz prethodnog stavka uravnotežuju se prihodi i primici, odnosno rashodi i izdaci.

**Članak 18.**

Općinski načelnik obvezan je podnijeti Općinskom vijeću polugodišnje izvješće o izvršenju proračuna sa stanjem na dan 30. lipnja i godišnje izvješće sa stanjem na dan 31. prosinca, u rokovima utvrđenim Zakonom o proračunu i propisima o proračunskom izvješćivanju.

Godišnji obračun Proračuna Općinski načelnik dostavlja Ministarstvu financija i Državnom uredu za reviziju u roku 15 dana od usvajanja.

**IV. UPRAVLJANJE IMOVINOM**

**Članak 19.**

Imovina Općine sastoji se od financijske i nefinancijske imovine u vlasništvu Općine.

Imovinom Općine upravljaju tijela Općine u skladu s posebnim propisima i Statutom Općine.

**Članak 20.**

Raspoloživim novčanim sredstvima na računu Proračuna Općine upravlja Općinski načelnik.

Novčana sredstva iz stavka 1. ovog članka mogu se položiti u poslovnu banku, te ulagati u državne vrjednosne papire poštujući načela sigurnosti, likvidnosti i isplativosti ulaganja. Odluku o izboru banke donosi Općinski načelnik.

Novčana sredstva iz stavka 1. ovog članka ne smiju se ulagati u dionice i udjele trgovačkih društava.

**Članak 21.**

Općina se može zaduživati uzimanjem kredita, zajmova i izdavanjem vrjednosnih papira u skladu s odredbama Zakona o proračunu i Pravilnika o postupku zaduživanja te davanja jamstava i suglasnosti jedinica lokalne i područne (regionalna) samouprave.

Ukupna godišnja obveza Općine iz stavka 1. ovog članka može iznositi najviše do 20% ostvarenih prihoda u godini koja prethodi godini u kojoj se zadužuje, pri čemu se pod ostvarenim prihodima podrazumijevaju ostvareni prihodi od poreza, doprinosi za obvezna osiguranja, pomoći, prihodi od imovine, prihodi od pristojbi i naknada, ostali prihodi i prihodi od prodaje nefinancijske imovine umanjeni za prihode od domaćih i stranih pomoći i donacija, prihode iz posebnih ugovora o sufinanciranju građana za mjesnu samoupravu i prihode ostvarene s osnove dodatnih udjela u porezu na dohodak i pomoći izravnanja za financiranje decentraliziranih funkcija. U iznos ukupne godišnje obveze uključen je iznos prosječnog godišnjeg anuiteta po kreditima, zajmovima, obveze na osnovi izdanih vrjednosnih papira i danih jamstava i suglasnosti iz članka 90. st. 2. Zakona o proračunu.

Odredba st.2. ovog članka ne odnosi se na projekte koji se sufinanciraju iz pretpristupnih programa i fondova Europske unije i na projekte iz područja unaprjeđenja energetske učinkovitosti u kojima sudjeluje Općina.

Općina se može dugoročno zadužiti samo za investiciju koja se financira iz Proračuna Općine, a koju potvrdi Općinsko vijeće uz suglasnost Vlade RH, na prijedlog ministra financija.

Suglasnost iz st.1. ovog članka obvezni je prilog ugovora o zaduživanju.

Ugovor o zaduživanju sklapa općinski načelnik, na osnovi donesenog proračuna, uz suglasnost Vlade, a na prijedlog ministra financija. Općina je o sklopljenom ugovoru dužna izvijestiti Ministarstvo financija u roku od 8 dana od dana sklapanja.

Općina je dužna Ministarstvu financija dostavljati tromjesečno izvješće o otplati zajma za koji je dobila suglasnost Vlade, do 10. u mjesecu za prethodno izvještajno razdoblje.

Općina se može kratkoročno zadužiti, najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova, samo za premošćivanje nelikvidnosti nastale radi različite dinamike priljeva sredstava i dospijeća obveza.

Odluku o zaduživanju iz prethodnog stavka donosi Općinski načelnik.

**Članak 22.**

Pravna osoba u većinskom vlasništvu ili suvlasništvu Općine može se dugoročno zaduživati za investiciju samo uz suglasnost Općine. Suglasnost daje tijelo Općine utvrđeno Statutom Općine. O danoj suglasnosti i sklopljenom ugovoru o zaduživanju Općina je dužna izvijestiti Ministarstvo financija u roku 8 dana od dane suglasnosti, odnosno sklapanja ugovora, a o otplati temeljem tako sklopljenih ugovora tromjesečno, do 10. u mjesecu za prethodno izvještajno razdoblje.

Općina može dati jamstvo trgovačkom drušvu kojem je vlasnik, uz prethodnu suglasnost ministra financija.

**Članak 23.**

Instrumente osiguranja plaćanja kojima se na teret Proračuna stvaraju obveze potpisuje Općinski načelnik.

Instrumenti osiguranja plaćanja primljeni od pravnih osoba kao sredstvo osiguranja naplate potraživanja ili izvođenja radova i usluga čuvaju se u Jedinstvenom upravnom odjelu, a za njihovo čuvanje, naplatu i povrat odgovara pročelnik.

**Članak 24.**

Jedinstveni upravni odjel dužan je voditi evidenciju o naplati prihoda Proračuna Općine, na nepravodobno naplaćene prihode obračunati i naplatiti zakonom propisanu zateznu kamatu, te poduzeti potrebne radnje, uključujući pokretanje ovršnog postupka radi njihove naplate.

Općinski načelnik može, na zahtjev dužnika, u skladu s važećim propisima i uz primjereno osiguranje duga, te uz obračunavanje pripadajućih kamata i troškova postupka, odgoditi plaćanje ili odobriti obročnu otplatu duga, odnosno prodati, otpisati ili djelomično otpisati potraživanje ako se time bitno poboljšavaju mogućnosti otplate duga dužnika od kojega inače ne bi bilo moguće naplatiti cjelokupan dug, u skladu s uredbom Vlade o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja.

Odredbe ovog članka ne odnose se na potraživanja Općine s naslova javnih davanja.

Općina je dužna javno objaviti podatke o visini duga i dužnicima kojima je odobrila odgodu plaćanja ili obročnu otplatu duga, odnosno o visini duga i dužnicima prema kojima je svoja potraživanja prodala, otpisala ili djelomično otpisala. Podaci s podacima propisanim člankom 68. st.6. Zakona o proračunu objavljuju se na mrežnim stranicama Općine u roku 30 dana od pravomoćnosti rješenja.

Općinski načelnik može, u skladu s propisima, u cijelosti ili djelomično otpisati dug ukoliko bi troškovi postupka naplate potraživanja bili nesrazmjerni s visinom potraživanja, ili zbog drugog opravdanog razloga.

Općinski načelnik može donijeti odluku o otpisu potraživanja za dugovanja po pojedinim vrstama prihoda za koje ja nastupila apsolutna zastara prava na naplatu, kao i u slučajevima kada je dužnik umro, a nije ostavio pokretnina i nekretnina iz kojih se može naplatiti dug, odnosno u drugim slučajevima kada je nastupila nemogućnost naplate.

**Članak 25.**

O stjecanju imovine bez naknade odlučuje posebnim aktom Općinski načelnik, ukoliko bi takvo stjecanje prouzročilo veće troškove za Proračun Općine.

O nefinancijskoj dugotrajnoj imovini brigu vodi Jedinstveni upravni odjel, a odluke u vezi s njezinim raspolaganjem donose tijela općine sukladno ovlastima Zakona i Statuta.

Nefinancijska dugotrajna imovina mora se osigurati ako za to postoji zakonska obveza ili ako to nalažu načela učinkovitosti i ekonomičnosti raspolaganja proračunskim sredstvima.

**Članak 26.**

Za izvršavanje funkcije javnih službi i djelatnosti u interesu ukupnog održivog razvitka Općina može svojom imovinom osnovati ustanove, trgovačka društva i druge pravne osobe.

Općinsko vijeće na prijedlog Općinskog načelnika može odlučiti o kupnji udjela u trgovačkom društvu, ako su za kupnju osigurana sredstva u Proračunu i ako se time štiti interes Općine.

**Članak 27.**

O osnivanju i prestanku pravnih osoba čiji je osnivač ili suosnivač Općina odlučuje Općinsko vijeće na prijedlog općinskog načelnika, osim ako posebnim zakonom ili Zakonom o lokalnoj i područnoj (regionalnoj) samoupravi nije drugačije utvrđeno.

U slučaju da prestane javni interes Općine za vlasništvo dionica ili udjela u kapitalu pravnih osoba, Općinsko vijeće na prijedlog Općinskog načelnika odlučuje da se dionice, odnosno udjeli u kapitalu prodaju, ako to nije u suprotnosti s posebnim zakonom.

Primici od prodaje dionica i udjela u kapitalu pravnih osoba koriste se samo za otplatu duga u Računu financiranja, a ako se ostvare u iznosu većem od potrebnog za otplatu duga iz st.1., koristit će se za nabavu nefinancijske i financijske imovine.

Općina može steći udjel u kapitalu trgovačkih društava bez naknade, te pretvaranjem potraživanja u udjel u kapitalu na temelju odluke predstavničkog tijela na prijedlog Općinskog načelnika.

**Članak 28.**

Trgovačko društvo i javna ustanova kojih je osnivač i većinski vlasnik Općina mogu se dugoročno zaduživati samo za kapitalne projekte i uz prethodnu suglasnost Općine.

Općina može davati jamstva za ispunjenje obveza trgovačkog društva i javne ustanove kojima je osnivač i većinski vlasnik.

Odluku o davanju jamstva iz prethodnog stavka, uz prethodnu suglasnost Ministra financija, donosi Općinsko vijeće, a Ugovor o jamstvu u ime Općine sklapa Općinski načelnik.

Otplate glavnice i kamata od danih jamstava mogu se izvršavati u iznosima iznad planiranih.

Općina je obvezna izvijestiti Ministarstvo financija o sklopljenom ugovoru o jamstvu u roku od 8 dana od dana o sklapanju.

Općina je obavezna izvještavati Ministarstvo financija unutar proračunske godine, tromjesečno do 10. u mjesecu za prethodno izvještajno razdoblje o stanju aktivnih jamstava za koja je dana suglasnost.

**V. NADZOR**

**Članak 29.**

Nadzor zakonitosti, svrhovitosti, učinkovitosti i ekonomičnosti raspolaganja proračunskim sredstvima utvrđuje se i provodi sukladno odredbama Zakona o proračunu i drugim propisima.

Općinski načelnik ili od njega ovlaštena osoba dužna je sudjelovati u postupku nadzora i na zahtjev inspektora proračunskog nadzora dati mu na uvid svu potrebnu dokumentaciju te omogućiti nesmetano obavljanje proračunskog nadzora uz osiguranje odgovarjućih uvjeta rada.

Svi korisnici proračunskih sredstava obvezni su dati sve potrebne podatke, isprave i izvješća koja se od njih zatraže. Ako se prilikom obavljanja kontrole utvrdi da su sredstva bila korištena suprotno Zakonu o proračunu ili ovoj Odluci, zahtijevat će se povrat sredstava u Proračun, ili će se za iznos nenamjenski utrošenih sredstava korisniku umanjiti proračunska sredstva, ili će se privremeno obustaviti isplata sredstava sa stavki s kojih su sredstva bila nenamjenski utrošena.

Odluku iz prethodnog stavka donosi Općinski načelnik.

**Članak 30.**

U Općini će se uspostaviti sustav unutarnjih financijskih kontrola u skladu s važećim odredbama Zakona o sustavu unutarnjih financijskih kontrola u javnom sektoru, Zakona o fiskalnoj odgovornosti, te provedbenim propisima.

**VI. PRIJELAZNE I ZAVRŠNE ODREDBE**

**Članak 31.**

Ova Odluka stupa na snagu osmog dana od objave u Službenom vjesniku Šibensko-kninske županije, a primjenjuje se od 01. siječnja 2019. godine.

KLASA: 400-08/18-01/1

URBROJ: 2182/09-18-01

U Oklaju, 30. studenog 2018. godine

OPĆINSKO VIJEĆE

OPĆINE PROMINA

Predsjednica:

Davorka Bronić